b'\n_START_ARTICLE_\nBorchs Kollegium\n_START_PARAGRAPH_\nBorchs Kollegium (oprindeligt latinsk navn: Collegium Mediceum) er et kollegium beliggende i Indre By i K\xc3\xb8benhavn. Kollegiet blev grundlagt den 29. maj 1691 af Ole Borch for at huse seksten fattige, gudfrygtige og l\xc3\xa6rde studiosi. Det er et af K\xc3\xb8benhavns Universitets gamle kollegier.\n_START_SECTION_\nBygningen\n_START_PARAGRAPH_\nDet oprindelige hus, inklusive Borchs bibliotek og kemiske laboratorier, blev \xc3\xb8delagt sammen med resten af byen ved K\xc3\xb8benhavns brand 1728. Huset blev genopbygget p\xc3\xa5 resterne af det gamle og stod klar tre \xc3\xa5r og 5500 rigsdaler senere i 1731._NEWLINE_Under K\xc3\xb8benhavns bombardement i 1807 blev kollegiet endnu en gang br\xc3\xa6ndt ned til grunden. If\xc3\xb8lge kilderne deltog studenter fra kollegiet i adskillige tr\xc3\xa6fninger, som blev udk\xc3\xa6mpet med landsatte britiske tropper. Bombardementet af byen endte dog med at \xc3\xb8del\xc3\xa6gge store dele af omr\xc3\xa5det omkring Frue Plads, og p\xc3\xa5 tredjedagen den 4. september br\xc3\xb8d ilden ud, og bygningen gik op i flammer._NEWLINE_Den tredje bygning \xe2\x80\x93 huset som det st\xc3\xa5r i dag \xe2\x80\x93 blev bygget i 1824-1825 under arkitekt Peder Mallings ledelse. Det blev indviet den 28. maj 1825.'